ORDE do 5 de outubro de 2004 pola que se outorga a aprobación definitiva ao proxecto de modificación puntual do Plan Xeral de Ordenación Municipal no seu artigo 217 Fronte de fachada ao Lérez e a súa incidencia nos cuarteiróns 98, 102, 107, 108, 111 e 112, do concello de Pontevedra. (Expediente PO-02051).
CONSELLERÍA DE POLÍTICA TERRITORIAL, OBRAS PÚBLICAS E VIVENDA — III. OUTRAS DISPOSICIÓNS — 12/11/2004

O Concello de Pontevedra conta con Plan Xeral de Ordenación Urbana, aprobado definitivamente en data 18 de decembro de 1989.
A documentación remitida consta de expediente administrativo no cal se inclúe, nos folios 36 a 77, o proxecto técnico da modificación proposta.
O obxecto do presente proxecto é redefinir o ámbito sobre que é obrigatorio deixar soportais pola aplicación do artigo 217 do PXOU, Fronte de fachada ao Lérez, mantendo o aproveitamento urbanístico da parcela e, en consecuencia, a modificación deste artigo e das fichas dos cuarteiróns en que incida.
O obxecto da modificación dá cumprimento ao artigo 94 da Lei 9/2002, de ordenación urbanística e protección do medio rural de Galicia, respecto dos fundamentos das modificacións do planeamento urbanístico.
De conformidade co sinalado no artigo 93.4º da Lei 9/2002, as modificacións de calquera dos elementos dos plans, proxectos, normas e ordenanzas suxeitaranse ás mesmas disposicións enunciadas para a súa tramitación e aprobación.
Terminada a fase de elaboración da modificación puntual, e inmediatamente antes da súa aprobación inicial, o concello remitiu o expediente a informe preceptivo desta consellería, que foi emitido o 10 de xullo de 2003, de conformidade co disposto no artigo 85.1º da Lei 9/2002.
O Pleno do Concello o 24 de outubro de 2003 acordou a aprobación inicial, publicada en prensa e no DOG do 17 de decembro de 2003, co resultado da fase de información pública que consta no expediente tramitado e aprobado provisoriamente polo Pleno do Concello o 21de maio de 2004.
Revisado o documento relativo á modificación puntual do PXOU, no seu artigo 217 Fronte de fachada ao Lérez e a súa incidencia nos cuarteiróns 98,102, 107, 108, 111 e 112, e analizados os aspectos sinalados no artigo 85.7º da Lei 9/2002 LOUG, con
sidérase que polo que atinxe ás competencias deste departamento non se formula ningunha obxección ao planeamento proposto.
De conformidade co disposto no artigo 89.1º da Lei 9/2002, a competencia para a aprobación definitiva dos plans xerais de ordenación municipal correspóndelle ao conselleiro competente en materia de urbanismo e ordenación do territorio.
En consecuencia, de conformidade co establecido na Lei 9/2002, do 30 de decembro, de ordenación urbanística e protección do medio rural de Galicia, e cos informes xurídico e técnico do Servizo de Inspección Territorial de Pontevedra, e por proposta da Dirección Xeral de Urbanismo, acórdase:
Artigo 1º.-Aprobar definitivamente o proxecto de modificación puntual do PXOU no seu artigo 217 Fronte de fachada ao Lérez e a súa incidencia nos cuarteiróns 98, 102, 107, 108, 111 e 112, do concello de Pontevedra.
Artigo 2º.-De conformidade co disposto polos artigos 92 da Lei 9/2002, e 70 da Lei 7/1985, do 2 de abril, reguladora das bases de réxime local, o concello deberá publicar a normativa e ordenanzas da modificación aprobada definitivamente no BOP.
Disposición derradeira
Contra esta orde cabe interpor recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses contados desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 5 de outubro de 2004.
Alberto Núñez Feijoo
Vicepresidente primeiro e conselleiro de Política
Territorial, Obras Públicas e Vivenda